Suomessa järjestetään torstaina koko maan kattava nopeusvalvontamaraton. Vuorokauden kestävä tehoisku alkaa aamulla kuudelta ja loppuu perjantaiaamuna samaan aikaan. Poliisi aikoo etukäteen kertoa tarkasti, missä se valvoo.

Suomen lisäksi nopeusvalvontamaraton järjestetään samaan aikaan 22 Euroopan maassa. Tapahtuman esikuva on Saksassa järjestetty Blitzmarathon. Viime syyskuussa Saksassa 93 000 autoilijaa sai vuorokauden aikana sakot.

Suomen nopeusvalvontamaraton noudattelee torstaina samaa kaavaa kuin aiemmin Saksassa. Poliisi ottaa kaikki automaattikameransa käyttöön sekä järjestää tienvarsiratsioita kaikilla käytettävissä olevilla partioillaan. Poliisin tavoite on, että teemapäivä ei jää keneltäkään huomaamatta.

– Me haluamme, että todella mietittäisiin sinä päivänä ratin takana sitä omaa käyttäytymistä. Toivomme, että ihmiset jaksaisivat miettiä myös askeleen pidemmälle, eikä ainoastaan, että saanko sakot. Silloin jokainen voisi ymmärtää paremmin, miksi nopeusrajoitukset ovat olemassa, sanoo poliisitarkastaja Pasi Kemppainen Poliisihallituksesta.

Poliisin tavoitteena on kaikkien aikojen suurin liikenteenvalvontaisku Suomessa. Ratsioiden paikkaa vaihdetaan jatkuvasti, mutta tällä kertaa poliisi haluaa tiedottaa valvontapaikoista mahdollisimman hyvin etukäteen. Poliisi ilmoittaa valvontapaikoistaan reaaliaikaisesti Twitterissä ja pyrkii mahdollisuuksien myös saamaan paljon sisältöä Facebook-sivuilleen.

Myös tiedotusvälineet saavat kertoa ajantasaisesti valvontapaikat.

– Päivä on suunniteltu nimenomaan niin, että mahdollisimman tehokkaasti valtakunnallisesti viestitään, Kemppainen sanoo..

Saksan esikuvan mukaan Suomen poliisi tavoittelee, että kaikki tietäisivät etukäteen torstain nopeusvalvontamaratonista. Ylinopeutta tuolloin ajava ottaa joko korostuneen tietoisen riskin tai on tietämätön.